ߖߥߊߘߎ߬ ߓߊߙߌ߫
ߖߥߊߘߎ߬ ߓߊߙߌ߫ ߡߏߦߌ߫ ߘߊ߫ ߘߓߊ߬ߕߊ ߕߟߋ߬ ߁߀ ߠߋ߬ ߡߊ߬ ߁߉߁߆ ߟߊ߫ ߝߊ߬ߙߊ߲߬ߛߌ߫ ߖߌ߬ߣߍ߫߸ ߞߊ߬ ߛߊ߬ ߞߊ߬ߙߌ߬ߝߐ ߁߭ ߡߊ߬ ߁߉߇߃ ߟߊ߫ ߞߐߣߊߞߙߌ߫߸ ߊ߬ ߕߘߍ߬ ߦߋ߫ ߖߌ߬ߣߍ߫ ߓߘߍ߬ߓߘߍ߬ߟߌ߬ߟߊ ߟߋ߬ ߘߌ߫.

ߞߊ߲߬ߛߓߍߟߌ 
ߖߥߊߘߎ߬ ߓߊߙߌ߫ ߦߋ߫ ߊ߬ߟߌ߬ߡߊ߰ߡߌ߲߫ ߊߖߌߓߎ߫ ߘߋ߲ߞߍ߫ ߝߟߐ ߟߋ߬ ߘߌ߫߸ ߏ߬ ߡߍ߲ ߕߘߍ߬ ߦߋ߫ ߝߎߕߊ߫ ߖߊ߬ߟߏ߲߬ ߡߊ߲߬ߛߊ߬ ߓߏ߲ߞߣߐ ߛߏ߬ߙߌ߬ߦߊ߬ߞߊ ߟߎ߫ ߓߐ߲ߛߐ߲ ߘߏ߫ ߘߌ߫.

ߊ߬ ߟߊ߫ ߓߟߏߡߞߊ ߜߋ߬ߙߋ 
ߊ߬ ߕߘߍ߬ ߦߋ߫ ߝߊ߬ߙߊ߲߬ߛߌ߫ ߝߊ߬ߛߏ߬ ߜߙߊ ߛߌ߲߬ߝߏ߲ ߘߏ߫ ߟߋ߬ ߘߌ߫ ߁߉߅߄ ߣߌ߫ ߁߉߅߈ ߠߎ߬ ߕߍ߫.

ߖߌ߬ߣߍ߬ ߘߍ߲ߖߘߍߟߦߊ ߞߐ ߘߐ߫߸ ߊ߬ ߞߍ߫ ߘߊ߫ ߝߊ߬ߛߏ ߟߊ߬ߞߟߏ߬ߞߟߏ߬ߟߌ ߞߏߕߌ߮ ߘߌ߫ ߁߉߅߈ ߣߌ߫ ߁߉߆߁ ߕߍ߫߸ ߞߊ߬ ߞߍ߫ ߣߊ߲߬ߝߟߏ߬ߦߊ߬ߟߌ ߞߏߕߌ߮ ߘߌ߫ ߁߉߆߁ ߣߌ߫ ߁߉߆߃ ߟߎ߬ ߕߍ߫. 

ߊ߬ ߞߍ߫ ߘߊ߫ ߖߌ߬ߣߍ߫ ߟߊ߬ߛߌ߰ߘߋ߲ ߘߌ߫ ߞߊߤߌ߬ߙߊ߬ ߁߉߆߃ ߣߌ߫ ߁߉߆߆ ߟߎ߫ ߕߍ߫߸ ߞߊ߬ ߣߊ߬ ߕߏ߫ ߞߍ߫ ߟߊ߫ ߝߊ߬ߛߏ ߜߌ߬ߙߌ߲߬ߘߌ߬ߘߊ߮ ߔߊ߬ߕߙߌߛ ߟߎߡߎ߲ߓߊ߫ ߗߋߕߌ߮ ߘߌ߫ ߁߉߆߆ ߟߊ߫ ߝߏ߫ ߞߊ߬ ߥߴߊ߬ ߛߵߊ߬ ߡߌ߬ߘߊ ߟߊ߫ ߁߉߆߉ ߟߊ߫ ߞߊߡߊ߲߫ ߣߌ߫ ߝߏߘߋߓߊ߫ ߓߍ߲ߓߍ߲ߓߍ߲ ߛߋ߲߬ߝߍ߫.

ߞߊߡߊ߲ ߣߌ߫ ߝߏߘߋߓߊ߫ ߓߍ߲ߓߍ߲ߓߍ߲ 
߁߉߆߉ ߟߊ߫߸ ߡߌ߲߬ߠߌ߲߬ߘߌ ߟߎ߬ ߟߋ߬ ߕߏ߫ ߘߊ߫ ߡߌ߲߬ߘߊ߮ ߘߏ߫ ߟߊ߫ ߟߊߓߋ߫߸ ߘߊ߬ߡߊ߲߬ߛߊ߫ ߣߊ߲߬ߕߌ߮ ߡߌ߲߬ߣߍ߲ ߘߏ߫ ߓߙߊ߬ ߘߴߊ߬ ߞߊ߲ߕߏ߫ ߟߊ߫ ߣߊ߲߬ߕߊ߲ ߘߏ߫ ߡߊ߬ ߞߏ߫: 
« ߊߟߎ߫ ߕߍ߫ ߞߏ߫ ߞߊ߬ߟߊߡߊ߬ ߡߎߣߎ߲߬߹ ߓߊߏ߬ ߊ߲ ߞߍߕߐ ߟߋ߬ ߦߋ߫ ߊߟߎ߫ ߟߊ߫ (ߣߊ߲߬ߕߊ߲߬) ߞߎ߲߬ߕߌ߮ ߡߌ߬ߘߊ߬ ߟߊ߫ ߣߌ߲߬ ߞߵߊ߬ ߓߐ߫ ߞߊ߲ߕߌ߯ߦߊ ߟߊ߫߸ ߏ߬ ߓߊ߯ ߞߍ߫ ߊߟߎ߫ ߘߴߊߟߎ߫ ߢߊ ߡߌ߬ߘߊ߫ ߦߊ߲߬ ߣߌ߲߭ߛߋ߲߭ ߞߴߊߟߎ߫ ߣߎ߲ ߠߋ߬ ߦߋ߫ … » 

ߒ߬ߓߊ߬ ߞߎߡߊ ߏ߬ ߟߋ ߞߍߣߍ߲߫ ߦߋ߫ ߞߍ߫ ߟߊ߫ ߞߎ߲߬ߠߊ߬ߛߌ߮ ߟߊ߫ ߜߎ߲߬ߘߎ߬ ߘߐ߫ ߗߋߘߊ ߘߏ߫ ߢߣߊ߫ ߸ ߏ߬ ߟߎ߫ ߟߋ߬ ߞߊ߬ ߞߎ߲߬ߠߊ߬ߛߌ߮ ߛߊ߲ߘߐߕߊ ߟߎ߬ ߟߊߟߐ߲ߠߌ߲ߦߊ߫ ߞߏߢߊ ߏ߬ ߟߊ߫߸ ߏ߬ ߟߎ߫ ߞߊ߬ ߡߊ߬ߡߊ߬ߘߎ߬ ߓߎߊߙߏ߫ ߗߋ߫ ߣߊ߯ߣߊ߫ ߞߋߟߋ߲߫ ߘߌ߫ ߞߊ߬ ߥߴߊ߬ߟߎ߫ ߣߐ߬ߝߍ߬ ߟߊߓߋ߬߸ ߞߊ߬ ߕߊ߬ߡߌ߲߬ ߓߌ߬ߟߊ߬ ߟߊ߫ ߞߊ߲ߞߊ߲߫ ߝߍ߬: ߊ߬ߟߎ߬ ߓߐ߫ ߘߴߊ߬ ߞߊ߬ߟߊߡߊ߬ ߏ߬ ߟߊ߫ ߜߋߟߋ߲ߜߋߟߋ߲߫ ߠߊ߫ ߞߎߡߊߢߐ߲߯ߦߊ ߛߘߊ߫ ߘߐ߫ ߞߏ߫ ߊ߬ߟߎ߬ ߦߋ߫ ߡߌ߬ߘߊ߬ߟߌ ߟߋ߬ ߘߊߞߘߐ߫߸ ߊ߬ߟߎ߫ ߕߊ߬ߡߌ߲߫ ߘߊ߫ ߓߎߊߙߏ߫ ߟߊߓߋ߬ ߟߊ߫ ߝߙߊߣߊ߫ ߣߌ߫ ߡߊߡߎ߲߫ ߕߍ ߘߐ߫߸ ߞߊ߬ ߛߊ߲ߡߊߞߎߟߎ߲ߓߏߙߌߟߊ ߙߊߛ߭ߘߌ߫ ߟߐ߬ ߣߊ߮ߣߊ߮ ߞߎ߲߬ߡߙߎ߫ ߟߊ߫ ߞߵߊ߬ ߟߐ߬ ߡߊ߬ߟߌ ߟߊ߫. 

ߊ߬ߟߎ߬ ߛߋ ߡߊ߬ߟߍ߬ߦߊ߫߸ ߙߊߛ߭ߘߌ߫ ߞߵߊ߬ߟߎ߫ ߡߊߜߍߙߍ߲ߞߍ߫ ߞߏ߫ « ߊ߲ ߓߘߊ߫ ߛߋ߫ ߡߊ߬ߟߌ ߟߊ߫߸ ߞߏ߬ߣߌ߲߬ ߖߋ߬ߣߌ߲߬ߕߊ ߓߘߊ߫ ߓߊ߲߫ »߸ ߏ߬ ߟߋ ߞߍ߫ ߘߴߊ߬ߟߎ߫ ߖߌ߱ ߘߌ߫ ߝߊ߬ߙߊ ߘߐ߫ ߦߋ߲߬߸ …. ߣߊ߬ ߞߍ߫ ߘߊ߫ ߡߐ߰ ߛߊ߬ߓߊ ߣߌ߲߬ ߣߐ߭ߝߍ߬ ߦߋ߲߬ ߞߊ߬ ߓߐ߫ ߛߌ߯ߙߌ߲߫߸ ߞߊ߬ ߓߊ߲߫ ߞߊ߬ ߞߐߣߊߞߙߌ߫ ߟߊߡߌ߬ߣߊ߫: ߒ߬ߓߊ߬ ߏ߬ ߟߎ߫ ߟߋ߬ ߘߊߘߐߢߌ߬ߣߌ߲߬ߞߊ ߝߍ߬ ߛߊ߫߸ ߏ߬ ߟߎ߫ ߟߋ߬ ߞߊ߬ ߖߥߊߘߎ߬ ߓߊߙߌ߫ ߞߏߝߐ߫߸ ߝߏߘߋߓߊ߫ ߞߋߕߊ߬߸ ߞߊߡߊ߲߫ ߖߊ߰ߓߌ߫ ߸ ߊ߬ ߣߌ߫ … 

ߏ߬ ߟߋ ߞߍ߫ ߘߴߏ߬ ߟߎ߫ ߓߍ߯ ߡߌ߬ߘߊ ߘߌ߫߸ ߞߵߊ߬ߟߎ߫ ߞߕߌ߫ ߞߊ߬ ߓߌ߲߬ߓߊߏ ߛߊ߲ߘߐߕߊ ߟߊߓߏ߬ߙߌ߬ ߊ߬ߟߎ߫ ߞߊ߲߫. ߡߍ߲ ߟߐ߬ߕߐ߫ ߦߋ߫ ߖߥߊߘߎ߬ ߓߊߙߌ߫ ߡߊ߬߸ ߊ߬ߟߋ ߝߊ߰ ߘߊ߫ ߁߉߇߃ ߥߊ߬ߛߌ߬ߥߙߊ ߟߋ߬ ߟߊ߫ ߓߎߊߙߏ߫ ߘߊ߮ ߞߣߐ߫.

ߜߟߌߦߊ߫ ߛߐ߬ߘߐ߲߬ߣߍ߲ ߠߎ߬  
ߊ߬ ߟߊ߫ ߛߊ߬ߦߊ ߞߐ ߣߌ߲߬ ߘߐ߫߸ ߞߊ߬ߙߊ߲߬ߘߊ ߖߥߊߘߎ߬ ߓߊߙߌ߫ ߕߐ߯ߟߊ߫ ߘߴߊ߬ ߟߊ߫ ߘߊߓߏߟߊ߫߸ ߊ߬ ߣߌ߫ ߘߌ߲߬ߞߛߌߣ ߞߊ߬ߙߊ߲߬ߕߊ ߛߊ߯ߘߊ߫ ߝߟߐ ߖߥߊߘߎ߬ ߓߊߙߌ߫.

ߦߟߌߡߊߛߙߋ ߟߎ߬ 

ߖߌ߬ߣߍ߫ ߓߘߍ߬ߓߘߍ߬ߟߌ߬ߟߊ
ߖߌ߬ߣߍ߫ ߟߊ߬ߞߟߏ߬ߞߟߏ߬ߟߌ ߞߏߕߌ߮
ߖߌ߬ߣߍ߫ ߣߊ߲߬ߝߟߏ߬ߦߊ߬ߟߌ ߞߏߕߌ߮
ߞߊ߬ ߛߊ߬ ߞߐߣߊߞߙߌ߫